# Külföldön szerzett tudományos fokozat honosításának eljárási rendje

**1**. A PTE Doktori Szabályzatában foglaltak alapján az Egyetemi Doktori Tanács doktori (PhD) fokozatként honosíthatja a külföldön szerzett PhD fokozatot akkor, ha a tudományos fokozat megszerzésének követelményei megfelelnek vagy kiegészítő feltételek előírásával és azok teljesítésével megfeleltethetők a doktori (PhD) fokozat megszerzéséhez előírt követelményeknek.

**2.** A honosítást kérelmező az Egyetemi Doktori Tanácsnak ***elektronikus formában*** az edt@pte.hu címre nyújthatja be kérelmét az alább felsorolt iratok és igazolások mellékelésével:

* kérelem a fokozat honosítására, amelyben a kérelmező megjelölheti, hogy mely oklevél mely oklevéllel való egyenértékűségének megállapítását kérelmezi
* a külföldön szerzett tudományos fokozatot tanúsító oklevél elektronikus másolata és az OFFI által hitelesített fordítása
* a honosítandó oklevél megszerzéséhez kapcsolódó tanulmányok időtartamát és az oklevél megszerzéséhez előírt követelményeket tartalmazó dokumentumok
* diplomák és nyelvtudást igazoló dokumentumok másolata
* szakmai önéletrajz
* publikációs jegyzék, megjelölve a PhD fokozatszerzéshez kapcsolódó publikációkat
* PhD fokozat elnyeréséhez készített disszertáció
* személyi adatokat és állampolgárságot igazoló hatósági igazolvány másolata,

az Európai Unió tagállamai állampolgárának nem minősülő, valamint az azzal azonos megítélés alá nem eső, magyar állampolgársággal nem rendelkező személy esetén keresőtevékenység folytatása vagy családi együttélés biztosítása céljából kiadott tartózkodási engedély másolata

* a jogszabályok által előírt szolgáltatási díj befizetését igazoló bizonylat.

**3.** A honosítási eljárás igazgatási szolgáltatási díja jogszabályban meghatározottan 45.000 Ft, amelyet a kérelmezőnek a honosítási ügyben eljáró intézménynek kell megfizetnie.

Az átutaláshoz szükséges adatok:

*Pécsi Tudományegyetem bankszámlaszáma:****11731001-23135378***

*Közlemény:**… (név)* ***doktori honosítási eljárási díj – költséghely: 35070700***

*Összeg:* ***45000 Ft***

*Amennyiben számlát kér a befizetésről, azt a közleményben jelezze a számlázási adatokkal együtt (név, cím, adószám).*

***Banki adatok külföldről történő utalás esetén:****IBAN: HU88117310012313537800000000
OTP BANK SWIFT AZONOSÍTÓ: OTPVHUHB
A közlemény szövege megegyezik a fent megadottal.*

A honosítás díja befizethető a kérelem edt@pte.hu e-mail címre beküldése előtt is, de utólagosan is pótolható. Az igazgatási szolgáltatási díj PTE részére történő átutalását követően az utalási bizonylatot a PTE részére e-mailben a doktori@pte.hu e-mail címre kell eljuttatni, amennyiben a honosítási eljárás során edt@pte.hu címre benyújtott kérelméhez azt nem csatolta.

**2001. évi C. törvény**

**a külföldi bizonyítványok és oklevelek elismeréséről**

…

**4. §** (1) A külföldi bizonyítványok és oklevelek elismerésével, valamint a hazai bizonyítványokról, oklevelekről és a hazai szakmai gyakorlatról szóló hatósági bizonyítványok kiállításával kapcsolatos, e törvényben meghatározott feladatok ellátása, ha e törvény másként nem rendelkezik, a külföldi bizonyítványok és oklevelek elismeréséért felelős hatóság hatáskörébe tartozik.

(2) A külföldi bizonyítványok és oklevelek által tanúsított végzettségi szintnek, szakképesítésnek, illetve szakképzettségnek a II. Fejezet, IV. Fejezet, valamint V. Fejezet szerinti elismerése, ha az oktatási intézményben történő továbbtanulás céljából történik, azon oktatási intézmény hatáskörébe tartozik, amelyben a kérelmező tanulmányait folytatni szándékozik.

(3) A külföldi oklevelek által tanúsított tudományos fokozat e törvény III. Fejezete szerinti honosítása azon hazai felsőoktatási intézmény feladata, amely a felsőoktatásról szóló törvény (a továbbiakban: [Ftv.](https://njt.hu/jogszabaly/1993-80-00-00)) szerint a külföldi oklevélnek megfelelő tudományágban vagy művészeti ágban doktori fokozat odaítélésére jogosult.

…

**14/A. §** …

(4) A hazai doktori fokozat végzettségi szintjével egyenértékű végzettségi szintet tanúsító oklevélként az a külföldi oklevél ismerhető el, amely

a) külföldi oklevélhez vezető képzés megkezdésének előfeltétele a (2) bekezdés szerinti külföldi felsőoktatási végzettség,

b) külföldi oklevélhez vezető képzés vagy kutatás időtartama az egy évet eléri, és

c) külföldi oklevél végzettségi szintje a hazai doktori fokozat végzettségi szintjével összevethető.

…

*III. Fejezet*

*TUDOMÁNYOS FOKOZAT HONOSÍTÁSA*

**15. §** (1) Az eljáró hatóság doktori fokozatszerzési eljárásban megszerezhető oklevél által tanúsított tudományos fokozatként („Doctor of Philosophy”, rövidítve: PhD) vagy művészeti képzésben megszerezhető fokozatként („Doctor of Liberal Arts”, rövidítve: DLA) honosítja a külföldön szerzett tudományos fokozatot akkor, ha

a) azt olyan külföldi oktatási intézmény állította ki, amely a külföldi állam joga alapján tudományos fokozat kiállítására jogosult, és

b) a tudományos fokozat megszerzésének követelményei megfelelnek vagy kiegészítő feltételek előírásával megfeleltethetők a „Doctor of Philosophy” vagy a „Doctor of Liberal Arts” fokozat megszerzéséhez a jogszabályok és az eljáró hatóság doktori szabályzata által előírt követelményeknek.

(1a) Az eljáró hatóság a (2) bekezdésben foglaltak vizsgálata nélkül folytatja le a honosítási eljárást, ha a tudományos fokozatot kiállító külföldi oktatási intézményt az Európai Felsőoktatási Minőségbiztosítási Szövetség (European Association for Quality Assurance in Higher Education) teljes jogú tagjaként működő és az Európai Felsőoktatási Minőségbiztosítási Regiszterbe (European Quality Assurance Register for Higher Education) bejegyzett szervezet akkreditálta.

(2) Ha a kérelmező képzése és a megfelelő hazai képesítéshez vezető képzés között alapvető különbség van, az eljáró hatóság a külföldi tudományos fokozat honosítását feltételekhez (doktori szigorlat, a doktori értekezés megvédése stb.) kötheti.

(3) Az eljáró hatóság a tudományos fokozat honosításáról rendelkező határozatban feljogosítja a kérelmezőt a doktori cím használatára.